1. ΝΟΜΟΘΕΤ. ΔΙΑΤΑΓΜΑ υπ’ αριθ.1646 της 11 Μαΐου/18 Αυγ.1942 Περί ενοποιήσεως των με τα φάρμακα ασχολουμένων υπηρεσιών. Εκυρώθη εξ υπαρχής δια της υπ’ αριθ. 303/1946 Πραξ. Υπ. Συμβουλίου. Άρθρ.1.-Η ρύθμισις των σχέσεων παραγωγής, διανομής, καταναλώσεως, ο καθορισμός των τιμών και φαρμάκων και φαρμακευτικών ειδών υπάγεται εφ’ εξής εις το Υπουργείον Εθνικής Προνοίας. Άρθρ.2.-1.Παρά τη Γενική Διευθύνσει Υγιεινής του Υπουργείου Εθνικής Προνοίας συνιστάται Γνωμοδοτικόν Συμβούλιον Φαρμάκων αποτελούμενον. (Περί της συνθέσεως κλπ. της επιτροπής βλ. άρθρ. 99-100 και 121 Οργανισμού Υπ. Προνοίας, τόμ.34 σελ.27 και 31). Άρθρ.3.-1.Το Γνωμοδοτικόν Συμβούλιον Φαρμάκων, καταρτίζει, κατά τας περί τούτου κειμένας διατάξεις, την Κρατικήν διατίμησιν φαρμάκων, καλούμενον δε υπό του Υπουργού, γνωμοδοτεί περί παντός ζητήματος σχέσιν έχοντος με την κατά το άρθρ.1ον του παρόντος ασκουμένην υπ’ αυτού αρμοδιότητα, εν σχέσει προς τα φάρμακα και τα φαρμακευτικά είδη. 2.Το αυτό Γνωμοδοτικόν Συμβούλιον δύναται να προβή εις τον καθορισμόν και της χονδρικής τιμής πωλήσεως προς φαρμακοποιούς ωρισμένων φαρμάκων, επιστημονικών ειδών και ιατρικών βοηθημάτων, οσάκις κληθή υπό του Υπουργού, είτε να εξαιρή της διατιμήσεως τινά εκ των ειδών τούτων, καθορίζον εν τη περιπτώσει ταύτη το επιτρεπόμενον ανώτατον όριον ποσοστού θεμιτού κέρδους. 3.Η παρά τω Υπουργείω Εθνικής Προνοίας Επιτροπή Διατιμήσεως Φαρμάκων καταργείται άπασα δε η υπ’ αυτής ασκουμένη αρμοδιότης μεταβιβάζεται εις το Γνωμοδοτικόν Συμβούλιον Φαρμάκων. Άρθρ.4.-(Επεβάλλετο τέλος επί των τιμολογίων φαρμακευτικών ιδιοσκευασμάτων, όπερ κατηργήθη δια της υπ’ αριθ. Κ.4984 της 10/13 Μαρτ. 1954 απόφ. Υπ. Οικον.). Άρθρ.5.-6.(Προσωρινής ισχύος). Άρθρ.7.-Το ποσόν της απαιτουμένης δαπάνης δια τον έλεγχον των υπό έγκρισιν ιδιοσκευασμάτων, ορίζεται εκάστοτε υπό του Ανωτάτου Υγειονομικού Συμβουλίου, αναλόγως της φύσεως του ιδιοσκευάσματος και του κόστους των προς τούτο αναγκαιούντων υλικών πειραματοζώων κλπ. καταργουμένης πάσης σχετικής αντιθέτου διατάξεως. Πάσα λεπτομέρεια σχετική με την εκτέλεσιν του παρόντος Ν.Δ/τος δύναται να κανονίζηται δι’ αποφάσεων του Υπουργού Εθνικής Προνοίας. 